सूचना और प्रसारण मंत्रालय
स्वस्थ व्यक्ति ही स्वस्थ राष्ट्र का निर्माण करते हैं, इसलिये स्वस्थ शरीर व स्वस्थ मन के लिये योग को 365 दिन अपनायें: श्री अनुराग ठाकुर
देशभर में अंतर्राष्ट्रीय योग दिवस मनाया गया
अंतर्राष्ट्रीय योग दिवस भारत के 75 प्रतिष्ठित/धरोहर स्थलों पर मनाया गया, जिनमें चार स्थान हिमाचल प्रदेश के थे
श्री अनुराग ठाकुर ने हिमाचल प्रदेश के सुजानपुर में अंतर्राष्ट्रीय योग दिवस की अगुवाई की, प्रतिष्ठित कटोच फोर्ट पर विशेष योग सत्र का आयोजन किया गया
श्री धर्मेन्द्र प्रधान ने कांगड़ा फोर्ट पर, श्री पंकज चौधरी ने पाराशर सरोवर, मंडी में और श्री निसिथ प्रामाणिक ने अटल टनल पर अंतर्राष्ट्रीय योग दिवस का नेतृत्व किया
युवा कार्यक्रम एवं खेल तथा सूचना एवं प्रसारण मंत्री श्री अनुराग ठाकुर ने आज कहा कि योग भारत के प्राचीन इतिहास और परंपराओं का अनमोल उपहार है। उन्होंने कहा कि योग मन और शरीर, विचार और कार्य, संयम और तृप्ति के बीच एकात्म स्थापित करता है। योग मानव और प्रकृति के बीच समरसता कायम करता है और स्वास्थ्य तथा आरोग्य के लिये समग्र माध्यम बनता है।
मंगलवार की भोर में हमीरपुर जिले के टिहरा सुजानपुर  में जनसमूह को संबोधित करते हुये श्री ठाकुर ने युवाओं और जीवन के हर वर्ग के लोगों का आह्वान किया कि वे शांतिपूर्ण जीवन के लिये स्वस्थ शरीर व स्वस्थ मन के वास्ते योग को 365 दिन अपनायें। उन्होंने कहा कि स्वस्थ व्यक्ति ही स्वस्थ परिवार का निर्माण करता है, जो आगे चलकर स्वस्थ समाज की रचना करता है। इस तरह अंततोगत्वा स्वस्थ भारत के निर्माण के प्रयासों को मदद मिलती है।
पूरी दुनिया को स्वास्थ्य और आध्यात्मिक आनन्द प्रदान करने की दिशा में योग को संयुक्त राष्ट्र संघ द्वारा अपनाये जाने को भारत की महान उपलब्धि बताते हुये, श्री ठाकुर ने सभी लोगों से कहा कि वे संकल्प करें कि योग के माध्यम से भारत को एक स्वस्थ राष्ट्र बनायेंगे, ताकि अगले 25 वर्षों में सभी क्षेत्रों में आमूल सामाजिक-आर्थिक विकास को गति मिले।
उन्होंने कहा कि पूरे विश्व ने हर्षोल्लास के साथ योग को अपना लिया है, जो भारत के लिये गौरव की बात है तथा सभी आयुवर्ग के लोगों के लिये जरूरी है कि वे योग को जीने का तरीका बना लें।
श्री ठाकुर ने कहा योग केवल कोई कसरत नहीं है, बल्कि यह अपने, विश्व और प्रकृति के साथ एकात्म की भावना की खोज है। उन्होंने जोर देकर कहा कि जरूरत इस बात की है कि हम अपनी जीवन-शैली में बदलाव लायें और चैतन्य बनें। इस तरह आगे चलकर हमें जलवायु परिवर्तन से मुकाबला करने में मदद मिलेगी।
श्री ठाकुर ने युवा प्रतिभागियों से आग्रह किया कि वे सोशल मीडिया पर अपनी योग-सेल्फी पोस्ट करें, जिससे अन्य लोगों को योग को अपने जीवन का अंग बनाने की प्रेरणा मिल सके।
श्री ठाकुर ने हिमाचल प्रदेश के हमीरपुर जिले के टिहरा सुजानपुर  में आठवें अंतर्राष्ट्रीय योग दिवस समारोहों की अगुवाई की। अंतर्राष्ट्रीय योग दिवस समारोहों में उनके साथ घुमारवीं की विधायक श्रीमती मीना ठाकुर, ग्राम प्रधान और टिहरा सुजानपुर की ग्रामसभा के सदस्य सम्मिलित हुये।
श्री अनुराग ठाकुर ने एक फोटो प्रदर्शनी का भी अवलोकन किया, जिसकी विषयवस्तु “सेवा-सुशासन-गरीब कल्याण” थी। यह प्रदर्शनी सूचना एवं प्रसारण मंत्रालय के केंद्रीय संचार ब्यूरो , शिमला ने लगाई थी। प्रदर्शनी में केंद्र सरकार द्वारा चलाये जाने वाले विकास कार्यक्रमों और पहलों को दर्शाया गया था। सीबीसी के एडीजी श्री राजिन्दर चौधरी ने सूचना एवं प्रसारण मंत्री को योग पुस्तकों का एक सेट भी भेंट किया। इन सचित्र पुस्तकों को सूचना एवं प्रसारण मंत्रालय के प्रकाशन विभाग ने प्रकाशित किया है। पुस्तकों में आसनों के विषय में जानकारी देते हुये चित्रों के माध्यम से विभिन्न योग तकनीकों को प्रदर्शित किया गया है।
प्रधानमंत्री ने मैसुरु पैलेस ग्राउंड से अंतर्राष्ट्रीय योग दिवस 2022 समारोहों का नेतृत्व किया और हजारों योगाभ्यासियों ने इसमें शिरकत की और योगासन किया।
अंतर्राष्ट्रीय योग दिवस पर माननीय प्रधानमंत्री श्री नरेन्द्र मोदी के संदेश की दूरदर्शन द्वारा लाइव स्ट्रीमिंग की गई। अपने संदेश में प्रधानमंत्री ने युवाओं और सभी आयुवर्ग के लोगों का आह्वान किया कि वे स्वस्थ शरीर, मन और आत्मा के माध्यम से स्वस्थ जीवन के लिये योग के अनमोल उपहार को अपनायें। अंतर्राष्ट्रीय योग दिवस पर माननीय प्रधानमंत्री के संदेश की लाइव स्ट्रीमिंग के लिये हिमाचल प्रदेश में एलईडी स्क्रीनें लगाई गई थीं।
केंद्रीय शिक्षा, कौशल विकास एवं उद्यमिता मंत्री श्री धर्मेन्द्र प्रधान ने कांगड़ा जिले के कांगड़ा फोर्ट में अंतर्राष्ट्रीय योग दिवस कार्यक्रम की अगुवाई की।
केंद्रीय वित्त राज्यमंत्री श्री पंकज चौधरी ने मंडी जिले के पाराशर सरोवर के निकट अंतर्राष्ट्रीय योग दिवस समारोहों का नेतृत्व किया।
केंद्रीय खेल एवं गृह राज्यमंत्री श्री निसिथ प्रामाणिक ने अटल टनल के समीप समारोहों की अगुवाई की। अटल टनल को हिमाचल प्रदेश में लेह-मनाली राजमार्ग पर हिमालय की पूर्वी पीर पंजाल श्रृंखला में रोहतांग दर्रे के नीचे बनाया गया है।
अंतर्राष्ट्रीय योग दिवस देश के 75 प्रतिष्ठित स्थानों पर मनाया गया। इनमें से चार स्थल हिमाचल प्रदेश से चुने गये थे।
सैकड़ों युवाओं और समाज के हर वर्ग के लोगों, पंचायत राज, एनवाईकेएस, युवा क्लबों, समुदाय आधारित नागरिक संगठनों के प्रतिनिधियों, स्व-सहायता समूहों, एनसीसी, एनएसएस, रेंजर्स एंड रोवर्स के सदस्यों तथा आम लोगों ने हिमाचल प्रदेश के इन चारों स्थलों पर आयोजित अंतर्राष्ट्रीय योग दिवस में हिस्सा लिया।
नामित एजेंसी “आर्ट ऑफ लिविंग” के योग विशेषज्ञों और नेहरू युवा केंद्र संगठन ने हिमाचल प्रदेश के सभी स्थानों पर भोर में योगाभ्यास करने में लोगों का नेतृत्व किया।
पत्र सूचना कार्यालय चंडीगढ़ के एडीजी श्री राजिन्दर चौधरी, हमीरपुर की डीसी सुश्री देबाश्वेता बनिक, एनवाईकेएस के राज्य निदेशक श्री सैमसन मसीह, पत्र सूचना कार्यालय, सीबीसी के प्रमुख अधिकारी, जिला प्रशासन और नेहरू युवा केंद्र संगठन ने सुजानपुर में अंतर्राष्ट्रीय योग दिवस समारोह के सहज आयोजन को संभव बनाने में कुशल व्यवस्था की।